LV Eiropas Savienības Oficiālais Vēstnesis C 129/23

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 129/12

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“RHEINISCHES APFELKRAUT”

EK Nr.: DE-PGI-0005-0716-02.09.2008

AĢIN ( X ) ACVN ( )

1. Nosaukums:

“Rheinisches Apfelkraut”

2. Dalībvalsts vai trešā valsts:

Vācija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Iebiezināts sīrups no svaigi novāktiem āboliem un bumbieriem.

Tā ražošanā izmanto tikai veselus ābolus un bumbierus. Pārstrādei izvēlas tikai nebojātus, pilnīgi gatavus ābolus un bumbierus. Ja pārstrāde notiek ražas novākšanas periodā, proti, no vasaras beigām līdz novembra vidum, izmanto svaigus augļus. Arī tad, ja tā notiek pavasarī, izmanto tikai veselus augļus, nevis to daļas. Šādā gadījumā izmanto vienīgi aukstajās noliktavās uzglabātus augļus. Lai izgatavotu vienu kilogramu galaprodukta, nepieciešami vismaz 2,7 kg izejvielu (augļu), no kuriem vismaz 2,1 kg ir āboli. Atšķirībā no ievārījuma šo sīrupu gatavo tikai no augļu sulas, tātad tas nesatur citas augu daļas. Pieņemot augļus, tiek vizuāli pārbaudīts, vai ir ievērotas higiēnas prasības un vai augļiem nav iepuvumu vai kaitēkļu bojājumu.

Pirms pārstrādes augļus mazgā traukā ar ūdeni. Tad veselus ābolus un bumbierus saudzīgi vāra parastā katlā. Biezeni nospiež, un iegūto sulu izfiltrē.

Tvaicēšanas iekārtā vakuuma apstākļos no dzidrās sulas tiek saudzīgi iztvaicēts ūdens. Sausnas saturs pusfabrikātā ir vismaz 58–62 Briksa grādi. Pēc šā ražošanas posma un, ja vajadzīgs, starpprodukta uzglabāšanas lielās tvertnēs maksimāli 10 °C temperatūrā var pievienot cukuru un pektīnus, ievērojot tradicionālo firmas recepti.

Gatavo produktu kontrolē, nosakot sausnas saturu. Produktu var fasēt vēl karstu un laist tirdzniecībā.

Uz 1 000 g gatavā produkta drīkst pievienot ne vairāk kā 400 g cukura. Sīrupu “Rheinisches Apfelkraut” var izgatavot arī tikai no āboliem un bez cukura pievienošanas.

Izskats: tumši brūna želejveidīga masa

Garša: saldskāba ābolu garša

Smarža: saldena

Cukura saturs gatavajā produktā (pielaide ± 3 %):

Saharoze: 9 %

Glikoze: 21 %

Fruktoze: 28 %

Briksa grādi (gatavajā produktā): 65–68

pH: no 3,1 līdz 3,7

Ūdens saturs: 35 % (± 3 %)

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Viss ražošanas process notiek noteiktajā ģeogrāfiskajā apgabalā, turklāt tiek pārstrādāti tikai veseli, nebojāti, pilnīgi gatavi āboli un bumbieri, kas ir svaigi vai glabāti aukstajā noliktavā.

3.6. Īpaši noteikumi griešanai, rīvēšanai, iepakošanai, u.c.:

—

3.7. Īpaši noteikumi marķēšanai:

—

4. Precīza ģeogrāfiskā apgabala definīcija:

Reinzemē ietilpst Ziemeļreinas-Vestfālenes teritorijas daļa, ko veido Ķelnes administratīvais apgabals un Diseldorfas administratīvajā apgabalā ietilpstošais Metmanas apriņķis, Diseldorfas pilsēta, Neisas apriņķis, Menhengladbahas pilsēta, Fīrzenes apriņķis, Krēfeldes pilsēta, Klēves apriņķis un Vēzeles apriņķis, un Reinzemes-Pfalcas teritorijas daļa, ko veido Ārveileras apriņķis un Maienes-Koblencas apriņķis.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

“Rheinisches Apfelkraut” ir tradicionāls Reinzemes produkts. Reinzemei ir visi priekšnoteikumi, lai tajā varētu augt augļu koki. Gadsimtu gaitā tā ir izveidojusies par spēcīgu augļkopības reģionu. Līdz pat mūsu dienām tajā saglabājušies daudzi pļavas tipa augļu dārzi un liela ābolu šķirņu dažādība. Klimatiskie apstākļi ir piemēroti tādu šķirņu audzēšanai, kuru augļos ir pareizais skābes un dabisko pektīnu saturs, kas nodrošina optimālu gatavā produkta ziežamību.

Tieši tādēļ, lai varētu uzglabāt kritušos augļus, šeit vienmēr tradicionāli ir vārīts ābolu sīrups. Pagājušajos gadsimtos praktiski katrā zemnieku saimniecībā lietoja pašu gatavotu saldu, aromātisku ābolu sīrupu, ar kuru ziemā varēja saldināt pārtikas produktus. Tradicionālā ražošanas metode, proti, saudzīga vārīšana parastā katlā, un jo īpaši zināšanas par to, kādā attiecībā jāizvēlas daudzo ābolu šķirņu augļi, lai panāktu pareizo pektīna un skābes attiecību, tika nodotas no paaudzes paaudzē. Ābolu sīrupa ražošanu īpaši veicināja Reinzemei raksturīgie klimatiskie, meteoroloģiskie un citi dabiskie apstākļi. Šie īpaši labvēlīgie faktori un tradīcijas ir iemesls, kāpēc vietējie iedzīvotāji ir uzkrājuši lielu pieredzi produkta ražošanā. Saldo sīrupu galvenokārt ziež uz maizes, lieto cepšanā un vārīšanā (piemēram, Reinzemei tipiskā marinētā cepeša gatavošanā) un kā piedevu ne mazāk tradicionālajām un Reinzemei tipiskajām kartupeļu pankūkām (vācu val.: Reibekuchen, dialektā: Rievkooche).

5.2. Produkta specifika:

“Rheinisches Apfelkraut” mūsdienās vēl joprojām gatavo saskaņā ar tradicionālo, no paaudzes paaudzē nodoto ražošanas metodi, proti, rūpīgi izvēloties daudzo šķirņu ābolu maisījuma attiecību un saudzīgi vārot parastā katlā. Ražošanā precīzi tiek ievērotas senču izmēģinātās receptes. Tas garantē izcilu kvalitāti, proti, līdzsvarotu produkta garšu un optimālu ziežamību.

Gadsimtiem senais augļkopības reģions un kopš daudzām paaudzēm izmantotā ābolu sīrupa ražošanas metode Reinzemē ražotajam ābolu sīrupam “Rheinisches Apfelkraut” nodrošina īpašu popularitāti. Tas ir labi pazīstams pašā Reinzemē, taču arī aiz tās robežām. To apliecina kompetentu organizāciju atzinumi un fakts, ka šā produkta nosaukums atrodams ēdienkartēs, ēdienu receptēs un tiešsaistes tirdzniecībā piedāvāto preču klāstā. Reinzemes virtuvē šis produkts ieņem stabilu vietu – to gan ziež uz maizes, gan arī izmanto cepšanā un vārīšanā. Sīrupa “Rheinisches Apfelkraut” izmantošanai ir senas tradīcijas, un arī mūsdienās tas ir spēcīgi nostiprinājies gastronomu un patērētāju apziņā. Piemēram, tas ir minēts kā sastāvdaļa marinētā cepeša “Rheinischer Sauerbraten” receptē.

Tā ražošanā izmanto tikai veselus ābolus un bumbierus. Pārstrādei izvēlas tikai nebojātus, pilnīgi gatavus ābolus un bumbierus. Ja pārstrāde notiek ražas novākšanas periodā, proti, no vasaras beigām līdz novembra vidum, izmanto svaigus augļus. Arī tad, ja tā notiek pavasarī, izmanto tikai veselus augļus, nevis to daļas. Šādā gadījumā izmanto vienīgi aukstajās noliktavās uzglabātus augļus.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Īpašā saikne starp produktu un tā ražošanas apgabalu sakņojas sīrupa “Rheinisches Apfelkraut” reputācijā. Gadsimtiem senais augļkopības reģions un kopš daudzām paaudzēm izmantotā ābolu sīrupa ražošanas metode Reinzemē ražotajam ābolu sīrupam nodrošina īpašu popularitāti. Tas ir labi pazīstams pašā Reinzemē, taču arī aiz tās robežām.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

“Markenblatt”, 4. sēj., 2008. gada 25. janvāris, 7.a-aa daļa, 26195. lpp.

http://register.dpma.de/DPMAregister/geo/detail.pdfdownload/86

(1) OV L 93, 31.3.2006., 12. lpp.